CELEX: 32019D1128
Language: el
Date: 2019-07-01 00:00:00
Title: Εκτελεστική απόφαση (ΕΕ) 2019/1128 της Επιτροπής, της 1ης Ιουλίου 2019, για τα δικαιώματα πρόσβασης σε συστάσεις ασφάλειας και απαντήσεις αποθηκευμένες στο Ευρωπαϊκό Κεντρικό Αποθετήριο και για την κατάργηση της απόφασης 2012/780/ΕΕ (Κείμενο που παρουσιάζει ενδιαφέρον για τον ΕΟΧ)

2.7.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 177/112
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1128 ΤΗΣ ΕΠΙΤΡΟΠΗΣ
         της 1ης Ιουλίου 2019
         για τα δικαιώματα πρόσβασης σε συστάσεις ασφάλειας και απαντήσεις αποθηκευμένες στο Ευρωπαϊκό Κεντρικό Αποθετήριο και για την κατάργηση της απόφασης 2012/780/ΕΕ
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 376/2014 του Ευρωπαϊκού Κοινοβουλίου και του Συμβουλίου, της 3ης Απριλίου 2014, για την αναφορά, ανάλυση και παρακολούθηση περιστατικών στην πολιτική αεροπορία, την τροποποίηση του κανονισμού (ΕΕ) αριθ. 996/2010 του Ευρωπαϊκού Κοινοβουλίου και του Συμβουλίου και την κατάργηση της οδηγίας 2003/42/ΕΚ του Ευρωπαϊκού Κοινοβουλίου και του Συμβουλίου και των κανονισμών (ΕΚ) αριθ. 1321/2007 και (ΕΚ) αριθ. 1330/2007 της Επιτροπής (1), και ιδίως το άρθρο 8 παράγραφος 4,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 18 παράγραφος 5 του κανονισμού (ΕΕ) αριθ. 996/2010 του Ευρωπαϊκού Κοινοβουλίου και του Συμβουλίου (2), όλες οι συστάσεις ασφάλειας και οι απαντήσεις σε συστάσεις ασφάλειας πρέπει να καταχωρίζονται στο κεντρικό αποθετήριο.
                  
               
                     (2)
                  
                  
                     Το αναφερόμενο στην αιτιολογική σκέψη 1 κεντρικό αποθετήριο δημιουργήθηκε από τον κανονισμό (ΕΕ) αριθ. 376/2014 ως το Ευρωπαϊκό Κεντρικό Αποθετήριο.
                  
               
                     (3)
                  
                  
                     Σύμφωνα με το άρθρο 10 του κανονισμού (ΕΕ) αριθ. 376/2014, η πρόσβαση σε αναφορές περιστατικών αποθηκευμένες στο Ευρωπαϊκό Κεντρικό Αποθετήριο υπόκειται σε περιορισμούς λόγω του εμπιστευτικού χαρακτήρα τους. Ωστόσο, η παροχή δημόσιας πρόσβασης σε όλες τις συστάσεις ασφάλειας και στις απαντήσεις σε συστάσεις ασφάλειας συνεπάγεται έννομο συμφέρον, λόγω του απώτερου σκοπού του κανονισμού (ΕΕ) αριθ. 996/2010 και του κανονισμού (ΕΕ) αριθ. 376/2014 να μειωθεί ο αριθμός ατυχημάτων και να προωθηθεί η διάδοση ευρημάτων συμβάντων σχετικών με την ασφάλεια. Η ύπαρξη του προαναφερόμενου έννομου συμφέροντος επιβεβαιώνεται περαιτέρω από το γεγονός ότι οι εκθέσεις διερεύνησης ασφάλειας, οι οποίες συχνά περιλαμβάνουν συστάσεις ασφάλειας, πρέπει να δημοσιοποιούνται σύμφωνα με τον κανονισμό (ΕΕ) αριθ. 996/2010.
                  
               
                     (4)
                  
                  
                     Δυνάμει του άρθρου 8 παράγραφος 4 του κανονισμού (ΕΕ) αριθ. 376/2014, η Επιτροπή θα πρέπει να εγκρίνει ρυθμίσεις διαχείρισης του Ευρωπαϊκού Κεντρικού Αποθετηρίου. Επειδή, για λόγους ασφαλείας, δεν πρέπει να παρέχεται απευθείας πρόσβαση στο Ευρωπαϊκό Κεντρικό Αποθετήριο, όλες οι συστάσεις ασφάλειας και οι απαντήσεις σε συστάσεις ασφάλειας που περιέχει το Ευρωπαϊκό Κεντρικό Αποθετήριο θα πρέπει να καθίστανται διαθέσιμες στο κοινό μέσω χωριστού δημόσιου ιστότοπου.
                  
               
                     (5)
                  
                  
                     Θα πρέπει να διασφαλίζεται ότι ανά πάσα στιγμή και σε όλα τα επίπεδα, σε ό,τι αφορά την αποθήκευση, την επεξεργασία και την ανταλλαγή δεδομένων, τηρούνται οι υποχρεώσεις προστασίας των δεδομένων προσωπικού χαρακτήρα που προβλέπονται στον κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου (3) και του κανονισμού (ΕΕ) 2018/1725 του Ευρωπαϊκού Κοινοβουλίου και του Συμβουλίου (4).
                  
               
                     (6)
                  
                  
                     Η απόφαση 2012/780/ΕΕ της Επιτροπής (5) θα πρέπει να καταργηθεί και να αντικατασταθεί από την παρούσα απόφαση η οποία, σε σύγκριση με την απόφαση 2012/780/ΕΕ, θα πρέπει να προβλέπει δημόσια πρόσβαση όχι μόνο σε συστάσεις ασφάλειας αλλά και σε απαντήσεις σε συστάσεις ασφάλειας.
                  
               
                     (7)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 127 του κανονισμού (ΕΕ) 2018/1139 του Ευρωπαϊκού Κοινοβουλίου και του Συμβουλίου (6),
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Αντικείμενο
            Στην παρούσα απόφαση προβλέπονται μέτρα σχετικά με τη διαχείριση του Ευρωπαϊκού Κεντρικού Αποθετηρίου που έχει δημιουργηθεί σύμφωνα με το άρθρο 8 παράγραφος 1 του κανονισμού (ΕΕ) αριθ. 376/2014, όσον αφορά την πρόσβαση σε συστάσεις ασφάλειας κατά την έννοια του άρθρου 2 παράγραφος 15 του κανονισμού (ΕΕ) αριθ. 996/2010 και σε απαντήσεις σε συστάσεις ασφάλειας που καταχωρίζονται δυνάμει του άρθρου 18 παράγραφος 3 του εν λόγω κανονισμού.
         
         
            Άρθρο 2
            Καθεστώς των συστάσεων ασφάλειας και των απαντήσεων σε συστάσεις ασφάλειας
            Όλες οι συστάσεις ασφάλειας και οι απαντήσεις σε συστάσεις ασφάλειας που περιέχει το Ευρωπαϊκό Κεντρικό Αποθετήριο καθίστανται διαθέσιμες στο κοινό μέσω δημόσιου ιστότοπου τον οποίο δημιουργεί και διαχειρίζεται η Επιτροπή.
         
         
            Άρθρο 3
            Προστασία δεδομένων προσωπικού χαρακτήρα
            Η επεξεργασία δεδομένων προσωπικού χαρακτήρα στο πλαίσιο της παρούσας απόφασης διεξάγεται σύμφωνα με τους κανονισμούς (ΕΕ) 2016/679 και (ΕΕ) 2018/1725.
         
         
            Άρθρο 4
            Εμπιστευτικότητα
            Οι απαντήσεις σε συστάσεις ασφάλειας που δημοσιεύονται σύμφωνα με την παρούσα απόφαση δεν περιέχουν πληροφορίες εμπιστευτικού χαρακτήρα. Τα κράτη μέλη καθιερώνουν κατάλληλες σχετικές διαδικασίες προς τον σκοπό αυτό.
         
         
            Άρθρο 5
            Κατάργηση
            Η απόφαση 2012/780/ΕΕ καταργείται.
         
         
            Άρθρο 6
            Έναρξη ισχύος
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 1η Ιουλίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 122 της 24.4.2014, σ. 18.
         
            (2)  Κανονισμός (ΕΕ) αριθ. 996/2010 του Ευρωπαϊκού Κοινοβουλίου και του Συμβουλίου, της 20ής Οκτωβρίου 2010, σχετικά με τη διερεύνηση και την πρόληψη ατυχημάτων και συμβάντων στην πολιτική αεροπορία και την κατάργηση της οδηγίας 94/56/ΕΚ (ΕΕ L 295 της 12.11.2010, σ. 35).
         
            (3)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).
         
            (4)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).
         
            (5)  Απόφαση 2012/780/ΕΕ της Επιτροπής, της 5ης Δεκεμβρίου 2012, για τα δικαιώματα πρόσβασης στο ευρωπαϊκό κεντρικό αποθετήριο συστάσεων ασφαλείας και τις απαντήσεις στις συστάσεις αυτές, που έχει δημιουργηθεί βάσει του άρθρου 18 παράγραφος 5 του κανονισμού (ΕΕ) αριθ. 996/2010 του Ευρωπαϊκού Κοινοβουλίου και του Συμβουλίου, σχετικά με τη διερεύνηση και την πρόληψη ατυχημάτων και συμβάντων στην πολιτική αεροπορία και την κατάργηση της οδηγίας 94/56/ΕΚ (ΕΕ L 342 της 14.12.2012, σ. 46).
         
            (6)  Κανονισμός (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Ευρωπαϊκού Οργανισμού της Ευρωπαϊκής Ένωσης για την Ασφάλεια της Αεροπορίας (ΕΕ L 212 της 22.8.2018, σ. 1).